ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића- Црног број 44.

Место:Обреновац

Број: 105-E.03.01-253950/9-2017

19.09.2017.

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број 3000/0336/2017(851/2017), за набавку добара „XRF уређај за одређивање хемијског састава материјала ТЕНТ А“, на захтев заинтересованог лица, даје

ДОДАТНЕ ИНФОРМАЦИЈЕ ИЛИ ПОЈАШЊЕЊА

У ВЕЗИ СА ПРИПРЕМАЊЕМ ПОНУДЕ

**Бр. 2.**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

**ПИТАЊЕ 1**:

Техничка спецификација ,Потребна карактеристике предмета набавке тражи се :детектор Геометријски оптимизован SDD ( Silicon Drift Detector) – GOLDD технологија.

Молим Вас да нам појасните шта представља GOLDD технологија и да ли је овај услов обавезан наведеном техничком спецификацијом?

Наиме, XRF портабл уређаји раде на принципу SDD ( Silicon Drift Detector) детектора и то је услов који одређује технологију и принцип мерења док додатком услова GOLDD технологија се специфицира уређај само једног произвођача THERMO, модел XL3t GOLDD+, а што је у супротности са Законом о јавним набавкама и условом о транспарентности поступка и омогућавању учешћа више понуђача/произвођача предмета јавних набавки.

Ознака GOLDD технологија је практично маркетиншко/комерцијални део назива модела уређаја наведеног произвођача и не одређује технологију нити принцип мерења детектора а који одређени већ задатим условом Геометријски оптимизован SDD ( Silicon Drift Detector).

На основу горе наведеног молим Вас за појашњење и измену овог услова техничке спецификације на начин да се део GOLDD технологија обрише из захтеване техничке спецификације.

**ОДГОВОР 1:**

Прихвата се примедба и у Техничкој спецификацији се мења услов везан за детектор. Уместо текста „**Геометријски оптимизован SDD (Silicon Drift Detector) – GOLDD технологија**“, треба да стоји „**Тип детектора: Large–Area SDD (Large–Area Silicon Drift Detector)**“.

**ПИТАЊЕ 2**:

Конкурсном документацијом тражи се **минимално 3 филтера** у калибрацији за анализу метала. Обавезна детекција следећих хемијских елемената: Cr, Mo, Mn, V, W, Ti, Nb, Si, Cu, Al, Fe, Sn, S, P, Mg, Te, Y, Sb, Cd, Pd, Ag, Ru, Zr, Bi, Pb, Se, Au, Zn, Re, Ta, Hf, Ni, Co.

Услов од минимално 3 филтера такође недвосмислено усмерава на само једног произвођача и то THERMO, модел XL3t GOLDD+, а што је у супротности са Законом о јавним набавкама и условом о транспарентности поступка и омогућавању учешћа више понуђача/произвођача предмета јавних набавки.

Зашто је захтевано минимално 3 филтера?

Уколико Понуђач понуди уређај који испуњава захтевану детекцију СВИХ наведених елемената али има мање од 3 филтера, да ли ће оваква понуда бити одбијена као технички неисправна?

**ОДГОВОР 2:**

С обзиром да је при раду потребно „раздвојити“ узорке челика сличног хемијског састава, због елемената заступљених у веома ниским концентрацијама, потребно је обезбедити више филтера у циљу обезбеђења захтеваних лимита детекције. Пошто на тржишту постоји више произвођача чији уређаји испуњавају овај услов, не може се говорити о томе да исти недвосмислено усмерава на само једног произвођача. Уколико Понуђач понуди уређај који не испуњава овај услов, понуда ће бити одбијена као неприхватљива.

**ПИТАЊЕ 3:**

Конкурсном документацијом тражи се интегрисана CCD макро камера за фотографисање анализираних предмета и означавање локације истих.

Молим Вас да нам појасните појам макро камера и које тачно функционалности она треба да испуни?

**ОДГОВОР 3:**

С обзиром на услове рада на термоелектрани – рад у веома скученим просторима и рад на скелама, на великим висинама, „макро камера“ треба да олакша рад оператеру, у смислу да неће бити потребе за ношењем два уређаја – XRF уређаја и фотоапарата. Коришћењем „интегрисане макро камере“, скраћује се и време испитивања што је јако важно код испитивања већег броја позиција. Уз претходно наведене предности „интегрисане макро камере“, сврха фотографисања позиције испитивања је једнозначно одређивање позиције за архивирање.

**ПИТАЊЕ 4:**

Конкурсном документацијом тражи се маса уређаја са батеријом мање од 1,4 kg

Којим критеријумима је одређена граница 1,4 kg и зашто понуђени уређај не би могао да тежи 1,5 или 1,7 kg?

Разлика од 200-300гр не би требало да буде елиминаторни фактор понуде.

Јасно нам је да је захтеван портабл уређај и да самим тим служи за рад на терену и да ради ручне манипулације не сме да буде претежак али ми сматрамо да се овде такође спецификацијом понуђач усмерава на само једног произвођача и то, као што смо већ навели горе под тачком 1., на THERMO, модел XL3t GOLDD+, а што је у супротности са Законом о јавним набавкама и условом о транспарентности поступка и омогућавању учешћа више понуђача/произвођача предмета јавних набавки.

**ОДГОВОР 4:**

Како је у одговору на претходно питање наведено, узимајући у обзир услове рада на термоелектрани и ограничену слободу кретања оператера до позиција испитивања, као и дужину боравка на тим позицијама, маса уређаја је јако утицајан фактор, који нарочито долази до изражаја приликом дуготрајног рада у наведеним условима. Због претходно наведеног, опредељење Наручиоца је набавка што лакшег уређаја. Иако наведене разлике у маси, изражене у грамима не изгледају значајно, ипак се ради о уређајима који имају масу већу за 15–20% од одређене границе, што је елемент који битно може да утиче на умор опрератера. С друге стране, померање границе према потребама потенцијалних Понуђача, несумњиво води према обесмишљавању и укидању овог услова.

**ПИТАЊЕ 5:**

Конкурсном документацијом тражи се Сертификовани референтни материјал за метале

Молим Вас да наведете за које тачно метале се тражи референтни материјал? Сваки челик има свој референтни материјал, такође бронза... као и други метали па самим тим и тачно специфицирани метали за које се траже референтни материјали утиче на број истих а самим тим и на коначну укупну цену Понуде.

**ОДГОВОР 5:**

С обзиром на то да би се уређај користио за испитивања метала у оквиру котловског и турбинског постројења, сертификовани материјали својим саставом треба да покрију топлотно постојане нисколегиране и високолегиране челике, корозионо отпорне челике и месинге. Да претходно наведено, не би и даље било неодређено и како би била обезбеђена једнакост понуда, Испоручилац ће испунити уговорну обавезу ако испоручи довољан број сертификованих референтних материјала који ће, у количинама изнад прагова детекције за понуђени уређај, садржати следеће елементе: **Cr, Mo, Mn, V, W, Ti, Nb, Si, Cu, Al, Fe, Sn, S, P, Mg, Sb, Pb, Zn, Ni и Co**. Тачка 3.1 Конкурсне документације „Врста и количина добара“ се мења. Уместо ставке „**Сертификовани референтни материјал за метале**“, треба да стоји „**Сертификовани референтни материјали са садржајем елемената: Cr, Mo, Mn, V, W, Ti, Nb, Si, Cu, Al, Fe, Sn, S, P, Mg, Sb, Pb, Zn, Ni и Co, у количинама изнад прагова детекције за понуђени уређај**“.

**ПИТАЊЕ 6:**

Пословни капацитет

Понуђач располаже неопходним пословним капацитетом ако је у претходне три године ( 2014,2015 и 2016) извршио најмање три референтне набавке. Под референтном набавком се подразумева испорука портабл XRF анализатора

Зашто је ово постављено као елиминаторни критеријум за понуђача када се ради о уређају који се врло ретко захтева и нема пуно корисника за исти?

Такође, указујемо да се овим условом директно онемогућава учешће у предметној ЈН фирмама које су новоосноване а заступају реномиране произвођаче уређаја који је предмет ЈН, па сматрамо да је овакав услов у супротности са Законом о јавним набавкама и условом о транспарентности поступка и омогућавању учешћа више понуђача/произвођача предмета јавних набавки.

**ОДГОВОР 6:**

Остајемо при захтевима из конкурсне документације. Захтевање додатних услова из члана 76. ЗЈН и њихово доказивање није у супротности са ЗЈН. Наручилац према Закону о јавним набавкама сам одређује које услове Понуђач мора да испуни како би његова понуда била прихватљива.

Уз ово појашњење у вези са припремањем понуде, објавиће се и Прва измена конкурсне документације за ЈН 3000/0336/2017(851/2017) на Порталу УЈН и интернет страници Наручиоца.

*.*